מספר פנימי: 2024566

הכנסת העשרים

**יוזמים: חברי הכנסת** **מוסי רז**
 **אחמד טיבי**
 **תמר זנדברג**
 **יעל כהן-פארן**
 **דב חנין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4883/20

הצעת חוק לתיקון פקודת העיריות (ייצוג גופים לא ממשלתיים לשמירת איכות הסביבה בוועדות ממלכתיות), התשע"ח–2017

|  |  |  |
| --- | --- | --- |
| תיקון סעיף 8 | 1. | בפקודת העיריות[[1]](#footnote-2), בסעיף 8, האמור בו יסומן "(א)" ואחריו יבוא: |
|  |  | "(ב) ציווה השר על עריכת חקירה כאמור בסעיף קטן (א), ימנה השר כחבר ועדת חקירה נציג של הגופים הציבוריים שעניינם בשמירת איכות הסביבה, מתוך רשימת מועמדים שיגישו לו גופים אלה; לעניין זה, "הגופים הציבוריים שעניינם בשמירת איכות הסביבה" – הגופים המפורטים בתוספת לחוק ייצוג גופים ציבוריים שעניינם בשמירת איכות הסביבה (תיקוני חקיקה), התשס"ג–2002[[2]](#footnote-3)." |

דברי הסבר

על פי פקודת העיריות בסמכותו של שר הפנים להורות על סיפוח שטחים לתחום שיפוט עירוני של רשות מסוימת אך קודם לכן עליו להיוועץ עם ועדת חקירה אותה הוא ממנה, הידועה יותר בשם "ועדת גבולות". כיום, חרף ההשלכות של סיפוח שכזה על איכות חייהם של התושבים במגוון תחומים, אין נציג בוועדה אשר יביא בפני חבריה את השיקולים הסביבתיים-חברתיים שנובעים מהחלטה כזו או אחרת.

במדינות דמוקרטיות רבות קיימת כיום מגמה להעניק לארגונים לא ממשלתיים מעמד בהליכי קבלת החלטות ממלכתיות. עקרונות השיטה הדמוקרטית מעודדים את שיתוף הציבור הרחב בהליכים אלה. באמצעות שיתופם של הארגונים האזרחיים הלא ממשלתיים בהליכי קבלת ההחלטות מובטחת יכולת ההשפעה של האזרחים על סביבתם ואיכות חייהם.

עוד בשנת 1976 הכיר המחוקק הישראלי בחשיבותו של ייצוג זה במסגרת תיקון מספר 7 לחוק התכנון והבנייה, התשכ"ה–1965, שבו נקבע כי נציג של ארגון הגג של ארגונים שעניינם איכות הסביבה יהיה חבר במועצה הארצית לתכנון ובנייה.

לפיכך, מוצע מטעמים אלה להוסיף נציג ציבור מתחום איכות הסביבה לוועדת החקירה הסטטוטורית לקביעת גבולות.

הצעת חוק דומה בעיקרה הונחה על שולחן הכנסת החמש-עשרה על ידי חבר הכנסת מוסי רז וקבוצת חברי הכנסת (פ/3519).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ז' בטבת התשע"ח – 25.12.17

1. דיני מדינת ישראל, נוסח חדש 8, עמ' 197. [↑](#footnote-ref-2)
2. ס"ח התשס"ג, עמ' 118. [↑](#footnote-ref-3)